
PËR PROCEDURAT, KRITERET DHE RREGULLAT PËR ZBATIMIN E PROGRAMIT TË NXITJES NËPËRMJET VETËPUNËSIMIT
(Ndryshuar me vendimin nr. 452, datë 29.6.2022)
(I përditësuar)

Në mbështetje të nenit 100 të Kushtetutës dhe të pikës 4, të nenit 11, të ligjit nr.15/2019, “Për nxitjen e punësimit”, me propozimin e ministrit të Financave dhe Ekonomisë, Këshilli i Ministrave

VENDOSI:

I. DISPOZITA TË PËRGJITHSHME
1. Ky vendim përcakton kriteret, procedurat dhe rregullat për zbatimin e programit të vetëpunësimit, i cili ka si qëllim nxitjen e vetëpunësimit nëpërmjet krijimit të sipërmarrjeve të reja të punëkërkuesve të papunë të interesuar.
2. Programi i vetëpunësimit është program njëvjeçar për mbështetjen e  sipërmarrjeve të reja, nëpërmjet të cilit ofrohet trajnim për sipërmarrjen dhe zhvillimin e planeve të biznesit për kërkuesit  dhe grant për përfituesit. 
3. Fondi i nxitjes së punësimit për programin sipas pikës 1, të këtij kreu, mbulon shpenzimet për:
a) grantin për hapjen e biznesit të ri;
b) vlerësimin e planeve të biznesit.
4. Ky program zbatohet bazuar në një proces të drejtë dhe konkurrues kërkese.
5. Ky program zbatohet dhe administrohet nga Agjencia Kombëtare e Punësimit dhe Aftësive (AKPA).
6. AKPA-ja, sipas nevojës, mund të kontraktojë subjekte të tjera publike, private apo organizata të shoqërisë civile, veprimtaria e të cilave është e lidhur me fushën e punësimit, për të bërë të mundur zbatimin me cilësi dhe në kohë të programeve të nxitjes së punësimit, sipas legjislacionit në fuqi.
II. KRITERET E KËRKESËS, PËRFITUESIT DHE MBËSHTETJA
1. Për të aplikuar në këtë program, kërkuesi duhet të plotësojë kriteret e mëposhtme:
a) Është punëkërkues i papunë i regjistruar në strukturën vendore të punësimit;
b) Ka një ide biznesi, e cila nuk është në kundërshtim me kriteret e konkurrueshmërisë, të përcaktuara në dispozitat e Kodit të Punës dhe që  deklarohet në bazë të një formulari të posaçëm, i cili përmban:
i. përshkrimin e idesë së biznesit;
ii. relevancën (rëndësinë);
iii. burimet e nevojshme për realizimin e biznesit;
iv. vlerësimin e gjendjes së mjediseve ku do të zhvillohet biznesi.
[bookmark: _GoBack]2. Punëkërkuesi, i cili aplikon në këtë program, duhet të marrë pjesë personalisht në të gjitha hallkat e procesit. 
3. Një punëkërkues mund të përfitojë vetëm një herë nga ky program.
4. Shpenzimet për vlerësimin e planit të biznesit të të gjithë pjesëmarrësve, në vlerën jo më shumë se 3 000 (tre mijë) lekë për çdo plan biznesi, sipas çmimeve të tregut për këtë lloj ekspertize, mbulohen nga AKPA-ja, nga zëri i buxhetit “Programet e nxitjes së punësimit”.
5. Programi subvencionon për të gjithë të përzgjedhurit si përfitues grantin për ngritjen e biznesit deri në masën 500 000 (pesëqind mijë) lekë.
6. Shpenzimet që nuk mund të mbulohen nga granti i financuar janë:
a) blerja e pasurive të patundshme;
b) çdo shpenzim që nuk lidhet dhe nuk përfshihet në planin e biznesit të miratuar;
c) shpenzimet e kryera përpara nënshkrimit të marrëveshjes së grantit;
ç) pagat, shpërblimet, qiraja dhe shpenzimet e tjera administrative.
III. RREGULLAT DHE PROCEDURAT PËR PËRFITIMIN E PROGRAMIT TË VETËPUNËSIMIT
1. AKPA-ja, nëpërmjet strukturave të saj, publikon informacionin e nevojshëm në Buletinin e Njoftimeve Publike dhe në platforma të tjera në lidhje me zbatimin e programit dhe zhvillon një fushatë informuese për kërkesë për të gjithë personat e interesuar, për mundësinë e pjesëmarrjes si dhe për kriteret e procedurat e kërkesës.
2. Afati për të aplikuar në program, për të gjithë punëkërkuesit e papunë, është 30 (tridhjetë) ditë kalendarike nga data e shpalljes së thirrjes. 
3. Punëkërkuesi duhet të paraqesë pranë strukturës përkatëse të punësimit ose të ngarkojë në mënyrë elektronike dokumentet e mëposhtme:
a) Formularin e kërkesës, i cili duhet të përmbajë: 
i. projektidenë e detajuar të biznesit; 
ii. vetëdeklarimin mbi plotësimin e kushteve të programit dhe marrjen e përgjegjësisë në rastet e deklarimeve të rreme;
iii. deklaratë për të autorizuar strukturën përkatëse të punësimit të kërkojë apo të gjenerojë on-line dokumentacionin e nevojshëm për verifikimet e përputhshmërisë.
b) Vërtetimin që personi nuk ka detyrime tatimore;
c) Kopjen e dokumentit identifikues.
4. Struktura vendore e punësimit verifikon plotësimin e kushteve formale paraprake të kërkesës dhe përputhshmërinë e tij me rregullat e zbatimit të këtij programi dhe, brenda 5 (pesë) ditëve pune, dërgon në strukturën rajonale të punësimit listat e a kërkuesve, që i kanë përmbushur këto kushte.
5. Struktura rajonale e punësimit, në bashkëpunim me ofruesit e arsimit dhe formimit profesional, harton, brenda 5 (pesë) ditëve pune, planin e zhvillimit të trajnimit për sipërmarrjen dhe zhvillimin e planeve të biznesit.
6. Brenda 10 (dhjetë) ditëve pune duhet të fillojë trajnimi në ofruesit e AFP-së.
7. Kohëzgjatja e trajnimit është 3 (tre) javë kalendarike dhe në përfundim të trajnimit zhvillohet testim me shkrim. 
8. Pjesëmarrësit, të cilët kalojnë me sukses testimin me shkrim, dorëzojnë në Drejtorinë e Përgjithshme të APKA-së, brenda 7 (shtatë) ditëve pune, planin e biznesit. Plani i biznesit përmban një seksion specifik me të gjitha shpenzimet e domosdoshme për themelimin e biznesit. Secili prej zërave të shpenzimeve duhet të specifikojë burimin përkatës të financimit nga ky program ose burime të tjera, për të cilat duhet të bashkëlidhë dokumentacionin vërtetues.
9. Vlerësimi i planeve të biznesit  realizohet, brenda 15 (pesëmbëdhjetë) ditëve pune, nga AKPA-ja, në dy faza:
a) Vlerësimi i planit të biznesit nga ekspertë të jashtëm të fushës mbi bazën e këtyre kritereve:
i. Realizueshmëria financiare e projektit;
ii. Burimet në dispozicion për themelimin e biznesit;
iii. Njohja e llojit përkatës të biznesit;
iv. Vlerësimi i tregut.
b) Procesi i vlerësimit nga komisioni i ngritur në Drejtorinë e Përgjithshme të AKPA-së përfshin hapat e mëposhtëm:
i. Zbatimin e procedurës në bazë të rregullores përkatëse;
ii. Bën renditjen e kërkuesve në varësi të pikëve;
iii. Shqyrton mundësitë e financimit dhe bën renditjen sipas pikëve dhe mundësive të financimit. 
10. Komisioni për vlerësimin e planit të biznesit ngrihet me fillimin e procesit të këtij programi dhe përbëhet nga tre anëtarë, si më poshtë vijon:
a) Dy përfaqësues nga AKPA-ja; 
b) Një përfaqësues nga Drejtoria Rajonale;
c) Shfuqizuar. 
11. Përzgjedhja e anëtarëve të këtij komisioni bëhet nga drejtori i përgjithshëm i AKPA-së.
12. Mënyra e organizimit, e vlerësimit të projekteve, e funksionimit të punës, e informimit si dhe përbërja e komisionit përcaktohen në rregulloren e zbatimit të programeve të nxitjes së punësimit.
13. Drejtoria e Përgjithshme e AKPA-së shpall listën e fituesve nëpërmjet strukturave vendore të punësimit dhe njofton njëkohësisht strukturat rajonale të punësimit për ndjekjen e procedurave në vijim.
14. Kërkuesit e përzgjedhur duhet të regjistrojnë, brenda 5 (pesë) ditëve pune, sipërmarrjet e reja në Qendrën Kombëtare të Biznesit, të hapin një llogari bankare për biznesin dhe të depozitojnë te struktura rajonale e punësimit dokumentet provuese.  
15. Pas dorëzimit të këtyre dokumenteve, struktura rajonale e punësimit dhe çdo përfitues nënshkruajnë kontratën për përfitimin e grantit.
16. Financimi bëhet në këto faza:
a) Me nënshkrimin e kontratës, përfituesit i transferohen si paradhënie në llogarinë e biznesit 20% e vlerës së grantit, shumë të cilën përfituesi duhet ta justifikojë me fatura të rregullta tatimore dhe vërtetim të kryerjes së pagesave, si kusht për financimin e pjesës së mbetur të grantit;
b) Vlera e mbetur e grantit i rimbursohet deri në dy këste, të justifikuara me fatura të rregullta tatimore dhe vërtetimin e kryerjes së këtyre pagesave.
c) Vlera e plotë e grantit duhet të shpenzohet brenda katër muajve nga lidhja e kontratës me strukturën rajonale të punësimit;
ç) Përfituesit nuk duhet të shkelin asnjë nga kushtet e kontratës për përfitimin e grantit dhe zbatimin e programit. Nëse përfituesit shkelin kushtet e kontratës, përfituesi është i detyruar të kthejë 100% të mbështetjes financiare të përfituar deri në atë moment.
17. Monitorimi i zbatimit të programit kryhet nga strukturat përkatëse të punësimit.
IV. DISPOZITA TË FUNDIT
1. Ministria përgjegjëse për çështjet e punësimit përcakton çdo vit prioritetet për programet e nxitjes së punësimit sipas zonave gjeografike, sektorëve ekonomikë dhe nevojave të punëkërkuesve dhe miraton planin e zbatimit të fondeve të nxitjes së punësimit, pas propozimit nga Drejtoria e Përgjithshme e Agjencisë Kombëtare të Punësimit dhe Aftësive. AKPA-ja njofton periodikisht ministrinë përgjegjëse për çështjet e punësimit për ecurinë e programit. 
2. AKPA-ja përgatit raportin vjetor brenda datës 31 mars të vitit pasardhës dhe ia paraqet ministrisë përgjegjëse për çështjet e punësimit dhe strukturës përgjegjëse të ndihmës shtetërore.
3. AKPA-ja ruan të dhënat për programet për 10 (dhjetë) vjet, në përputhje me legjislacionin përkatës në fuqi.
4. Vlerësimi i ndikimit të programeve kryhet çdo 4 (katër) vjet nga ministria përgjegjëse për çështjet e punësimit, nëpërmjet ekspertëve ose organizatave me përvojë në këtë fushë.
5. Afati i zbatimit të programeve të përcaktuara në pikën 1, të kreut I, është 5 (pesë) vjet nga hyrja në fuqi.
6. Ngarkohet drejtori i Përgjithshëm i AKPA-së për miratimin e rregullores së zbatimit të programeve të nxitjes së punësimit, sipas pikës 1, të këtij kreu, brenda 3 (tre) muajve nga hyrja në fuqi e këtij vendimi.
7. Efektet financiare, që rrjedhin nga zbatimi i këtij vendimi, të përballohen nga buxheti i shtetit “Zëri i nxitjes së punësimit” dhe nga fondi social i punësimit, pas krijimit të tij.
8. Ngarkohen Ministria e Financave dhe Ekonomisë dhe Agjencia Kombëtare e Punësimit dhe Aftësive për zbatimin e këtij vendimi.  
Ky vendim hyn në fuqi pas botimit në Fletoren Zyrtare.
KRYEMINISTËR
Edi Rama

